Характарызуючы брашуру Станкевіча, неабходна ўлічваць, што яно паўстала з рэферату, чытанага на ўрачыстасці і таму мае пэўную папулярную форму. Разам з тым, вялікая праца з тагачаснай літаратурай і першакрыніцамі ўводзіць яе і ў шэраг навуковых. Многія пытанні былі пастаўленыя Станкевічам упершыню ў беларускай навуцы і ён паспрабаваў знайсці на іх адказы. Можа не заўсёды гэта атрымалася, але было зроблена шмат новага для айчыннай думкі.